Салавей  
*Васіль Вітка*

У зацішку вербалозаў ніцых,

Дзе лясная сочыцца крыніца,

Чыстай, свежае вады напіўся

І яшчэ званчэй і весялей.

Серабрыстай пацеркай на нітцы

Затрымцеў і песняю разліўся

У альховым кусце салавей.

Галасны, увішны[[1]](#footnote-1),

Слаўны ён спявак.

Светлая манішка,

Поверх — доўгі фрак.

Ён — і па-французску,

Ён — усімі мовамі,

А больш — па-беларуску,

Але сваімі словамі:

— Як у лядзе-лядзе

Пастух сала пёк-пёк,

Як прысядзе-сядзе

На пянёк-пянёк-пянёк,

Як пакр-р-руціць ён ражэньчык,

Ах, каб цябе, каб…

Сквар-р-ка — тр-р, кап-кап,

I няма — ўсю з'еў агеньчык…

1. *Увішны* — жвавы, спрытны ў рухах, у дзеянні. [↑](#footnote-ref-1)